送才夫之成都
作者：李流謙
朝代：宋

paragraphs: 客有可人期不來，昔人抱恨長悠哉。
可得宦遊同一處，家有如願令人猜。
郊東郊西踏春色，醉舞淋浪花插額。
門前紫騮嘶東風，却折垂楊供馬策。
如君豈久居塵泥，好處人知天亦知。
我非夔才識宮羽，此言欲驗須他時。
長橋離愁濕烟雨，去日更將歸日數。
從今把盞與題詩，故應半是思君語。